Folketing
2001-05-23

Må jeg starte med den sidste spørger, hr. Jørn Jespersens, spørgsmål til mig: Jo, jeg synes, det er ærgerligt. Jeg havde meget, meget gerne set miljøministeren holde en af de taler, som han er kendt for, som mange ude i Europa har meget stor respekt for, og som jeg egentlig også mener, Danmark har fortjent at få lejlighed til at holde. Det havde jeg meget gerne set. Nu er tingene, som de er, og jeg skal naturligvis også over for hr. Jørn Jespersen bekræfte, at når Folketinget ønsker, at ministrene er til stede i Folketingssalen, så er ministrene det, men jeg skal ikke lægge skjul på, at jeg gerne havde set, at det forholdt sig, som hr. Jørn Jespersen her giver udtryk for. Vi må jo huske i vores politiske arbejde, at netop på det udenrigspolitiske område og ikke mindst på miljøområdet har Danmark en overordentlig stærkt placering, og det er meget vigtigt, at der ikke sker en svækkelse deraf, og det håber jeg da også at vi kan fastholde.